KTB ซดกำไรQ1/60กว่า8พันลบ.
KTB เฮ! กำไร Q1/60 โต 13.15% มาที่ 8.53 พันลบ. จากปีก่อนมีกำไร 7.54 พันลบ. หลังรายได้ค่าธรรมเนียมและบริการเพิ่ม-ตั้งสำรองฯลดลง
19 เม.ย. 2560

ธนาคารกรุงไทย จำกัด (มหาชน) หรือ KTB รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 8.53 พันล้านบาท หรือมีกำไรสุทธิ 0.61 บาทต่อหุ้น เพิ่มขึ้น 13.15% จากปีช่วงเดียวกันของปีก่อนมีกำไรสุทธิ 7.54 พันล้านบาท หรือมีกำไรสุทธิ 0.54 บาทต่อหุ้น

โดยไตรมาส 1/60 บริษัทมีกำไรเพิ่มขึ้นจากการขยายตัวของรายได้ดอกเบี้ยสุทธิเพิ่มขึ้น 479 ล้านบาท จากปีก่อนจากการบริหารต้นทุนอย่างเหมาะสม ส่งผลให้อัตราผลตอบแทนสุทธิต่อสินทรัพย์ที่ก่อให้เกิดรายได้ (NIM) ในไตรมาส 1/60 เท่ากับร้อยละ 3.42 เพิ่มขึ้นจากไตรมาส 1/59 ซึ่งเท่ากับร้อยละ 3.17 และรายได้ค่าธรรมเนียมและบริการสุทธิเพิ่มขึ้น 507 ล้านบาท จากค่าธรรมเนียมธุรกิจบัตรและธุรกรรมอิเล็กทรอนิกส์
รวมถึงไตรมาส 1/60 ธนาคารและบริษัทย่อยได้กันสำรองหนี้สูญ หนี้สงสัยจะสูญและขาดทุนจากการด้อยค่าจำนวน 7.46 พันล้านบาท ลดลง 1.16 พันล้านบาท จากไตรมาส 1/59 โดยในส่วนของธนาคารตั้งเงินสำรองค่าเผื่อหนี้สงสัยจะสูญรายเดือน (Normalized Provision) เดือนละ 1 พันล้านบาท และตั้งเงินสำรองเพิ่มเติมจำนวน 2.5 พันล้านบาท ในขณะที่ไตรมาส 1/2559 ธนาคารตั้งสำรองเพิ่มเติมจำนวน 4 พันล้านบาท
ส่วนอัตราส่วนเงินสำรองค่าเผื่อหนี้สงสัยจะสูญต่อสินเชื่อด้อยคุณภาพ (Coverage Ratio) เท่ากับร้อยละ 112.11 ลดลงจาก ร้อยละ 121.57 ณ 31 ธันวาคม 2559